**Pasientinformasjon**

**Fjerning av livmor ved hjelp av kikkhullskirurgi**

Det finnes forskjellige operasjonsmetoder for å fjerne livmoren. Hos deg er det er planlagt å fjerne livmoren din med kikkhullsoperasjon (laparoskopi). I noen tilfeller brukes robotassistert teknikk. Dersom det er avtalt å fjerne eggstokker og/eller eggledere, gjøres dette under samme operasjon. Livmoren fjernes gjennom skjeden eller i mindre biter gjennom en åpning på magen.

Den vanligste årsaken til at livmoren fjernes, er blødnings­forstyrrelser som ikke har latt seg behandle på annen måte. Disse kan skyldes hormonforandringer eller godartede muskelknuter. Noen ganger er det selve størrelsen/tyngden på livmoren og muskelknutene som gir symptomer og gjør operasjon nødvendig. Noen må fjerne livmoren fordi det er funnet kreft i selve livmoren eller i eggstokkene.

Livmorhalsen kan ofte stå igjen, men vi anbefaler at den fjernes sammen med livmoren hvis du har hatt celleforandringer på livmorhalsen eller ved kreft i livmor eller eggstokker.

Din operasjon kvalifiserer for registrering i Norsk gynekologisk endoskopiregister. For informasjon om dine rettigheter og om hvordan du reserverer deg se [www.siv.no/nger](http://www.siv.no/nger)  
  
Lege vil informere deg om operasjonsfunn og hva som er gjort, enten operasjonsdagen eller dagen etter.

**Før operasjonen**   
Ved forundersøkelsen, «journalopptaket», er du blitt informert om operasjonen. Dersom du bruker medisiner er det viktig at medisinlisten er oppdatert.

**Innleggelsesdagen**Møtdirekte på 4AC på oppgitt tidspunkt.

**Operasjonsmetode/bedøvelse**Operasjonen foregår i narkose. Gjennom et lite snitt i navlen føres det inn et operasjonskamera. Vi bruker i tillegg flere små innstikk i bukveggen til operasjonsinstrumenter.Man kan så undersøke eggstokker, eggledere, livmor og andre indre organer.  
Etter operasjonen skal du vanligvis opp av senga etter få timer for å redusere faren for blodpropp.

**Komplikasjoner**  
Ved enhver operasjon er det risiko for komplikasjoner, både under og etter operasjonen. Narkose/bedøvelse medfører også en liten risiko.

* Blødning og infeksjon kan forekomme. Skader på tarm, urinblære, urinledere eller nerver kan inntreffe, men svært sjelden.
* Blodpropp kan oppstå til tross for at en gir blodfortynnende medisin
* Noen ganger må man gjøre om til åpen kirurgi for å få tilfredsstillende oversikt, på grunn av komplikasjoner eller vanskeligheter med operasjonen.

**Etter hjemkomst**  
Du bør fortsette med smertestillende tabletter regelmessig de første 3 dagene, selv om du ikke har mye smerter. Etter noen dager, når smertene blir mindre, kan du redusere dosen og ta etter behov.

Grad av smerter/ubehag etterpå er avhengig av hva som er gjort. Mange opplever ”luft­smerter" med vondt i skuldre/nakke som kan vare i 1-2 dager. Det er vanlig med en liten blødning fra skjeden i 1-4 uker. Samleie, bading og bruk av tampong bør utsettes til blødning fra skjeden har stoppet. Dersom livmorhalsen også er fjernet bør du unngå samleie i 8 uker.  
  
Du kan være i vanlig aktivitet hjemme. Du vil bli sykmeldt i 1 - 2 uker, avhengig av hva som er gjort og hvilket arbeid du har.

Ta kontakt ved feber, kraftig blødning eller økende smerter. Det samme gjelder hvis du får hevelse i bena eller økende tungpust.

Gynekologisk avdeling 4AC på telefonnummer **51 51 87 77.**

**Velkommen til Kvinneklinikken**Stavanger universitetssjukehus

hhv

[Siter kilden din her.]

Kvinneklinikken SUS, juni 2022  
[www.sus.no/kvinneklinkken](http://www.sus.no/kvinneklinkken)